32004R0879
L 162/65
JURNALUL OFÍCIAL AL UNIUNII EUROPENE
REGULAMENTUL (CE) NR. 879/2004 AL COMISIEI
din 29 aprilie 2004
privind autorizarea temporară a unei noi utilizări a unui aditiv deja autorizat în hrana animalelor (Saccharomyces cerevisiae)
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), astfel cum a fost modificată ultima dată prin Regulamentul (CE) nr. 1756/2002 al Consiliului (2), în special articolul 3 și articolul 9e alineatul (1),
întrucât:
(1)
Directiva 70/524/CEE prevede că nici un aditiv nu poate fi pus în circulație dacă nu a fost acordată o autorizare comunitară.
(2)
Pentru aditivii care conțin microorganisme, menționați în partea II din anexa C la Directiva 70/524, se poate autorizarea temporară a unei noi utilizări a unui aditiv deja autorizat, în cazul în care sunt îndeplinite condițiile prevăzute de directiva menționată și dacă este întemeiat să se presupună, având în vedere rezultatele disponibile, că, atunci când este utilizat în hrana animalelor, aditivul are unul din efectele menționate la articolul 2 litera (a) din directiva menționată. Autorizarea temporară se poate acorda pentru o perioadă maximă de patru ani pentru aditivii prevăzuți la partea II din anexa C la directiva menționată.
(3)
Utilizarea preparatului ce conține microorganismul Saccharomyces cerevisiae (MUCL 39885) a fost autorizat pentru prima dată în mod temporar pentru purcei și vite pentru îngrășare prin Regulamentul (CE) nr. 1411/1999 al Comisiei (3).
(4)
Au fost prezentate date noi în sprijinul unei cereri de extindere a autorizării de utilizare a aditivului menționat la vacile de lapte.
(5)
Din examinarea cererii prezentate pentru autorizarea noii utilizări a aditivului menționat se constată că produsul îndeplinește condițiile pentru autorizarea temporară prevăzute de Directiva 70/524/CEE.
(6)
La 27 ianuarie 2004, Autoritatea Europeană pentru Siguranța Alimentară (comitetul științific pentru aditivi și produse sau substanțe utilizate în hrana animalelor) a emis un aviz favorabil privind siguranța aditivului atunci când este utilizat la categoria de animale vaci de lapte, în condițiile stabilite de anexa la prezentul regulament.
(7)
Prin urmare, utilizarea aditivului respectiv la vacile de lapte ar trebui să fie autorizată temporar pentru o perioadă de patru ani.
(8)
Din examinarea cererii se constată că ar trebui să se impună anumite proceduri pentru protecția lucrătorilor împotriva expunerii la aditivul prezentat în anexă. Această protecție ar trebui să fie asigurată prin aplicarea Directivei 89/391/CEE a Consiliului din 12 iunie 1989 privind introducerea de măsuri de natură să promoveze ameliorarea siguranței și sănătății lucrătorilor la locul de muncă (4).
(9)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Se autorizează utilizarea preparatului care aparține grupei „microorganisme” prevăzut de anexă, ca aditiv în nutriția animalelor, în condițiile stabilite de anexa respectivă.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 29 aprilie 2004.